EL Επίσημη Εφημερίδα της Ευρωπαϊκής Ένωσης C 70/2

Ανακοίνωση σχετικά με τα αντισταθμιστικά μέτρα που ισχύουν στις εισαγωγές ορισμένων τύπων ηλεκτρονικών μικροκυκλωμάτων, γνωστών ως DRAM (δυναμικές μνήμες ταχείας προσπέλασης) καταγωγής Δημοκρατίας της Κορέας

(2005/C 70/02)

Η Επιτροπή ενημερώθηκε σχετικά με το ότι ο αντισταθμιστικός δασμός που ισχύει στις εισαγωγές ορισμένων τύπων ηλεκτρονικών μικροκυκλωμάτων, γνωστών ως DRAM (δυναμικές μνήμες ταχείας προσπέλασης) καταγωγής Δημοκρατίας της Κορέας ενδεχομένως δεν επιβάλλεται σε ορισμένες εισαγωγές των εν λόγω DRAM.

1. Υπό εξέταση προϊόν

Το υπό εξέταση προϊόν είναι ορισμένα ηλεκτρονικά μικροκυκλώματα, γνωστά ως δυναμικές μνήμες ταχείας προσπέλασης (DRAM), κάθε τύπου, πυκνότητας και παραλλαγής, είτε συναρμολογημένα είτε όχι, σε επεξεργασμένα πλακίδια ή τσιπ (μήτρες) κατασκευασμένα με χρήση παραλλαγών της τεχνολογίας διεργασιών των ημιαγωγών μεταλλικών οξειδίων (τεχνολογία ΜOS)· συγκαταλέγονται συμπληρωματικοί τύποι ΜOS (CMOS), όλων των πυκνοτήτων (περιλαμβανομένων και των μελλοντικών πυκνοτήτων), ανεξάρτητα από την ταχύτητα πρόσβασης, την διάταξη, τη συσκευασία ή το πλαίσιο, κ.λπ, καταγωγής Δημοκρατίας της Κορέας. Το υπό εξέταση προϊόν περιλαμβάνει επίσης DRAM που παρουσιάζονται ως (μη προσαρμοσμένα στις ανάγκες του καταναλωτή) δομοστοιχεία μνήμης ή ως (μη προσαρμοσμένοι στις ανάγκες του καταναλωτή) πίνακες μνήμης, ή υπό άλλη μορφή συγκροτήματος υπό τον όρο ότι κύριος σκοπός του είναι η παροχή μνήμης.

Το υπό εξέταση προϊόν υπάγεται επί του παρόντος στους κωδικούς ΣΟ 8542 21 11, 8542 21 13, 8542 21 15, 8542 21 17, ex 8542 21 01 (κωδικός TARIC 8542210110), ex 8542 21 05 (κωδικός TARIC 8542210510), ex 8548 90 10 (κωδικός TARIC 8548901010), ex 8473 30 10 (κωδικός TARIC 8473301010) και ex 8473 50 10 (κωδικός TARIC 8473501010) Οι εν λόγω κωδικοί ΣΟ παρατίθενται για πληροφοριακούς και μόνον λόγους.

2. Ισχύοντα μέτρα

Τα ισχύοντα επί του παρόντος μέτρα είναι οριστικός αντισταθμιστικός δασμός που επιβλήθηκε με τον κανονισμό (ΕΚ) αριθ. 1480/2003 (1) του Συμβουλίου.

3. Σημερινή κατάσταση σχετικά με τις εισαγωγές του υπό εξέταση προϊόντος

Η Επιτροπή ενημερώθηκε σχετικά με το ότι δεν επιβάλλεται ενδεχομένως αντισταθμιστικός δασμός σε ορισμένες εισαγωγές του υπό εξέταση προϊόντος. Η κατάσταση αυτή προκύπτει όταν τα DRAM, είτε είναι ενσωματωμένα είτε όχι σε διατάξεις μνήμης, πίνακες μνήμης ή άλλες μορφές, περιέχουν επίσης στοιχεία ή DRAM μη κορεατικής καταγωγής. Η Επιτροπή προτίθεται να ερευνήσει την υπόθεση αυτή προκειμένου να αποφασίσει κατά πόσο χρειάζεται ενδεχομένως η θέσπιση ειδικών διατάξεων σύμφωνα με το άρθρο 24 παράγραφος 3 του κανονισμού αριθ. 2026/97 (2) του Συμβουλίου («ο βασικός κανονισμός») ώστε να διασφαλιστεί η ορθή επιβολή του δασμού στις εισαγωγές του υπό εξέταση προϊόντος. Οι ειδικές αυτές διατάξεις ενδέχεται να λάβουν τη μορφή απαιτήσεων για να διασφαλιστεί η επιβολή του αντισταθμιστικού δασμού στα DRAM καταγωγής Κορέας, είτε είναι ενσωματωμένα είτε όχι στα εισαγόμενα δομοστοιχεία μνήμης, στους πίνακες μνήμης ή άλλων μορφών συγκρότημα. Για το σκοπό αυτό, πρέπει να προβλεφθεί η απαίτηση για τους εισαγωγείς να υποβάλουν, κατά τη στιγμή της εισαγωγής, διασάφηση καταγωγής των DRAM, είτε αυτά είναι ενσωματωμένα είτε όχι στα δομοστοιχεία μνήμης, στους πίνακες μνήμης ή άλλων μορφών συγκρότημα.

4. Διαδικασία

Η Επιτροπή καλεί τα ενδιαφερόμενα μέρη να σχολιάσουν την ανωτέρω κατάσταση. Επιπλέον, για να αποκτήσει τις πληροφορίες που θεωρεί αναγκαίες για την εξέταση της υπόθεσης αυτής, η Επιτροπή θα αποστείλει αντίγραφο της παρούσας ανακοίνωσης στον κοινοτικό κλάδο παραγωγής και σε κάθε ένωση παραγωγών της Κοινότητας, στους εξαγωγείς/παραγωγούς της Δημοκρατίας της Κορέας και στους εισαγωγείς που συνεργάστηκαν στην έρευνα που οδήγησε στην επιβολή των υφιστάμενων μέτρων, σε κάθε ένωση εξαγωγέων/παραγωγών, σε κάθε ένωση εισαγωγέων και στις αρχές της ενδιαφερόμενης χώρας εξαγωγής. Τα προαναφερόμενα μέρη ή άλλα ενδιαφερόμενα μέρη δύνανται, εντός προθεσμίας 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, να αναγγελθούν στην Επιτροπή και να της παράσχουν πληροφορίες σχετικά με την προαναφερθείσα κατάσταση καθώς και σχετικά αποδεικτικά στοιχεία.

Επιπλέον, η Επιτροπή θα δεχθεί σε ακρόαση τα ενδιαφερόμενα μέρη, υπό την προϋπόθεση ότι θα υποβάλουν γραπτή αίτηση όπου θα αποδεικνύεται ότι έχουν ιδιαίτερους λόγους να γίνουν δεκτά σε ακρόαση. Αυτή η αίτηση πρέπει να υποβληθεί εντός της προαναφερθείσας προθεσμίας των 40 ημερών.

Όλες οι παρατηρήσεις και οι αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή, εκτός αν ορίζεται διαφορετικά), και πρέπει να αναφέρουν την ονομασία, τη διεύθυνση, την ηλεκτρονική διεύθυνση, τον αριθμό τηλεφώνου, φαξ ή/και τέλεξ του ενδιαφερόμενου μέρους. Όλες οι γραπτές αιτήσεις και η αλληλογραφία που υποβάλλουν τα ενδιαφερόμενα μέρη σε απόρρητη βάση θα φέρουν την ένδειξη «Περιορισμένης διανομής» (3) και, σύμφωνα με το άρθρο 29 παράγραφος 2 του βασικού κανονισμού, θα συνοδεύονται από μη εμπιστευτικού χαρακτήρα περίληψη η οποία θα φέρει την ένδειξη «Για επιθεώρηση από τα ενδιαφερόμενα μέρη».

Διεύθυνση αλληλογραφίας της Επιτροπής:

Ευρωπαϊκή Επιτροπή Γενική Διεύθυνση Εμπορίου Διεύθυνση B Γραφείο: J-79 5/16 B-1049 Βρυξέλλες Φαξ: (32-2) 295 65 05 Τέλεξ: COMEU B 21877.

5. Χρησιμοποίηση των διαθέσιμων στοιχείων

Στην περίπτωση που τα ενδιαφερόμενα μέρη δεν παρέχουν πληροφορίες σχετικά με την προαναφερθείσα υπόθεση εντός της ταχθείσας προθεσμίας, ή παρεμποδίζουν σημαντικά την έρευνα, επιτρέπεται να συνάγονται συμπεράσματα, είτε καταφατικά είτε αποφατικά, με βάση τα διαθέσιμα στοιχεία, σύμφωνα με το άρθρο 28 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και μπορούν να χρησιμοποιηθούν τα διαθέσιμα πραγματικά στοιχεία.

Εάν ενδιαφερόμενο μέρος δεν συνεργάζεται ή συνεργάζεται μόνο εν μέρει και συνεπώς τα συμπεράσματα βασίζονται στα διαθέσιμα στοιχεία σύμφωνα με το άρθρο 28 του βασικού κανονισμού, το αποτέλεσμα ενδέχεται να είναι λιγότερο ευνοϊκό για το εν λόγω μέρος από ό,τι θα ήταν εάν είχε συνεργαστεί.

(1) ΕΕ L 212 της 22.8.2003, σ. 1.

(2) ΕΕ L 288 της 21.10.1997, σ. 1· κανονισμός, όπως τροποποιήθηκε τελευταία με τον κανονισμό (ΕΚ) αριθ. 461/2004 (ΕΕ L 77 της 13.3.2004, σ. 12).

(3) Αυτό σημαίνει ότι το έγγραφο προορίζεται για εσωτερική χρήση μόνο. Προστατεύεται δυνάμει του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (ΕΕ L 145 της 31.5.2001, σ. 43). Πρόκειται για εμπιστευτικό έγγραφο σύμφωνα με το άρθρο 29 του κανονισμού (ΕΚ) αριθ. 2026/97 του Συμβουλίου (ΕΕ L 288 της 21.10.1997, σ. 1) και το άρθρο 12.4 της Συμφωνίας του ΠΟΕ για τις επιδοτήσεις και τα αντισταθμιστικά μέτρα.